钦定古今图书集成/历象汇编/庶征典/第078卷 > 宋二
## 钦定古今图书集成/历象汇编/庶征典/第078卷 > 宋二

### 高宗建炎二年春淫雨

按《宋史高宗本纪》。不载　按《五行志》云云。

建炎三年，春夏，霖雨。

按《宋史高宗本纪》，“建炎三年六月己酉，以久雨召郎
官，已上言阙政，吕颐浩请令实封以闻。遂用司勋员
外郎赵鼎言，罢王安石配飨神宗庙庭，以司马光配。
辛酉，以久阴，下诏以四失罪己，一曰昧经邦之大略，
二曰昧戡难之远图，三曰无绥人之德，四曰失驭臣
之柄。仍榜朝堂，遍谕天下，使知朕悔过之意。”　按《五
行志》：三年二月癸亥，高宗初至杭州，久霖雨。占曰：“阴
盛，下有阴谋。”时苗傅、刘正彦为乱。五月，霖雨，夏寒。
按《季陵传》：陵迁中书舍人。三年六月，淫雨，诏求直言。
陵言：“金人累岁侵轶，生灵涂炭，怨气所积。灾异之来，
固不足怪，惟先格王政，厥事则在我者，其可忽邪？臣
观庙堂无擅命之臣，惟将率之权太盛。宫”阃无女谒
私，惟宦寺之习未革。今将帅拥兵自卫，浸成跋扈，苗、
刘窃发，勤王之师一至，凌轹官吏，莫敢谁何。此将帅
之权太盛有以干阳也。宦寺纵横，上下共愤，卒碎贼
手，可为戒矣。比闻复召蓝珪，党与相贺，闻者切齿。此
宦寺之习未革有以干阳也。《洪范》“休征曰，肃，时雨若；
谋时寒若；咎征曰，狂，恒雨若；急恒寒若。”自古天子之
出，必载庙主行，示有尊也。前日仓卒迎奉，不能如礼。
既至钱塘，置太庙于道宫，荐享有阙，留神御于河浒，
安奉后时；不肃之咎，臣意宗庙当之。比年盗贼，例许
招安，未几再叛，反堕其计。忠臣之愤不雪，赤子之冤
莫报，不谋之咎，臣意盗贼当之。道路之言，谓銮舆不
久居此，自“臣臆度，决无是事。假或有之，不几于狂乎！
军兴以来，既结保甲，又改巡社，既招弓手，又募民兵，
民力竭矣，而犹诛求焉，不几于急乎？此皆阴道太盛
所致。”帝嘉纳之。

### 绍兴元年行都婺州雨

按《宋史高宗本纪》不载。　按《五行志》，“绍兴元年，行都
雨坏城三百八十丈。”是岁婺州雨坏城。

绍兴三年，霖雨。

按《宋史高宗本纪》不载。　按《五行志》，三年雨自正月
朔，至于二月七月，四川霖雨。至于明年正月。

绍兴四年，久雨。

按《宋史高宗本纪》，“四年六月庚子，以霖雨罢不急之
役。”　按《五行志》：“四年六月，淫雨害稼，苏、湖二州为甚。”
九月久雨。时刘豫连金人入寇，十月高宗亲征，霁。
绍兴五年霖雨。

按《宋史高宗本纪》。不载。　按《五行志》，“五年三月，霖雨
伤蚕麦，行都雨甚。九月雨至于明年正月。”

绍兴六年，久雨。

按《宋史高宗本纪》不载。　按《五行志》，“六年五月，久雨
不止。冬，饶州雨水坏城四百馀丈。”

绍兴七年十月，高宗如建康，久雨。

按《宋史高宗本纪》。不载　按《五行志》云云。

绍兴八年，久雨。

按《宋史高宗本纪》不载。　按《五行志》，“八年三月，积雨，
至于四月，伤蚕麦，害稼。”

绍兴二十一年，襄阳大雨。

按《宋史高宗本纪》。不载。　按《五行志》。二十一年夏。“襄
阳府大雨十馀日。”

绍兴二十三年，大雨。

按《宋史高宗本纪》不载　按《五行志》，“二十三年六月，
大雨，坏军垒民田。七月，光泽县大雨，溪流暴涌，平地
高十馀丈，人避不及者皆溺，半时即平。”

绍兴二十八年，大雨。

按《宋史高宗本纪》不载。　按《五行志》：二十八年六月“丙申，兴、利二州及大安军大雨，水，流民庐，坏桥栈，死
者甚众。”

绍兴三十年，大雨。

按《宋史高宗本纪》。不载　按《五行志》。三十年五月。“久
雨。伤蚕麦。害稼。八月。施州大风雨。”

绍兴三十一年，久雨。

按：《宋史高宗本纪》：“三十一年四月丁巳，以久雨伤蚕
麦，盗贼间发，命侍从台谏条上弭灾除盗之策。
绍兴三十二年，大雨。”

按《宋史高宗本纪》：“三十二年四月，大雨，淮水暴溢数
百里，漂没庐舍人畜，死者甚众。”

### 孝宗隆兴元年霖雨

按《宋史孝宗本纪》。隆兴元年三月庚申，以久雨，命有
司振灾伤，察刑禁。　按《五行志》，“元年三月，霖雨行都，
坏城三百三十馀丈。”

隆兴二年，大雨。

按《宋史孝宗本纪》，“隆兴二年六月辛酉，以淫雨诏州
县理滞囚。九月辛丑，以久雨，出内库白金四十万两
籴米赈贫民”　按《五行志》，“二年六月阴雨。七月，淮东
郡大水。越月积阴苦雨，水患益甚。浙西、江东大雨害
稼。八月风雨。逾月。”

### 乾道元年久雨

按《宋史孝宗本纪》，“乾道元年二月甲辰，以久雨，避殿
减膳，蠲两淮灾州县身丁钱绢，决系囚。”　按《五行志》，
“乾道元年二月，行都及越、湖、常、润、温、台、明、处九郡，雨
寒，败首种，损蚕麦。”

乾道二年，淫雨。

按《宋史孝宗本纪》。“二年夏四月戊寅，以久雨。命侍从
台谏议刑政所宜以闻。减大理、三衙、临安府及浙西
州县杂犯死罪以下囚一等，释杖以下”　按《五行志》：
“二年正月淫雨，至于四月。夏寒。江浙诸郡损稼，蚕麦
不登。”

乾道三年，大雨。

按《宋史孝宗本纪》。“三年八月甲寅，以久雨。命临安府
决系囚。”　按《五行志》。“三年五月丙午，泉州大雨。昼夜
不止者旬日。八月淫雨。江、浙、淮、闽禾麻菽麦多腐。”
乾道四年阴雨弥月。

按《宋史孝宗本纪》。“四年七月己丑。以久雨。御延和殿
廉囚。减临安府三衙死罪以下囚。释杖以下”　按《五
行志》。四年四月阴雨弥月。

乾道六年，久雨。

按《宋史孝宗本纪》不载。　按《五行志》，“六年五月，连雨
六十馀日。十一月，连雨。辛巳，郊祀，云开于圜丘百步
外。”

乾道八年，大雨水。

按《宋史孝宗本纪》不载。　按《五行志》：“八年四月，四川
阴雨七十馀日。五月，隆兴府、吉、筠州、临江军皆大雨
水，漂民庐，坏城郭，溃田害稼。六月壬寅，四川郡县大
雨彻昼夜，至于己酉，嘉、眉、邛属州，永康军及金堂县
尤甚，漂民庐，决田亩。”

乾道九年，淫雨。

按《宋史孝宗本纪》。九年闰月戊申。以久雨。命大理、三
衙、临安府及两浙州县决系囚。减杂犯死罪以下一
等。释杖以下　按《五行志》。九年闰正月淫雨。

### 淳熙元年久雨

按《宋史孝宗本纪》：“淳熙元年十月癸亥，以积雨，命中
外决系囚。”

淳熙二年夏，建康府霖雨，坏城郭。

按《宋史孝宗本纪》不载　按《五行志》云云。

淳熙三年，久雨。

按《宋史孝宗本纪》，“淳熙三年八月壬午，以久雨，命中
外决系囚。冬十月甲戌，以久雨命中外决系囚。”　按
《五行志》：“三年五月，淮、浙积雨，损禾麦。八月，浙东西、江
东连雨。癸未甲申，行都大风雨。九月，久雨。十月癸酉，
孝宗出手诏决狱，援笔而风起，开霁。”　又按志：“三年
八月辛巳，台州大风雨。至于壬午，海涛溪流合激为
大水”，决江岸，坏民庐，溺死者甚众。癸未，行都大雨，水
坏德胜江，涨北新三桥及钱塘、馀杭、仁和县田，流入
湖，秀州害稼。

淳熙四年，大雨水。

按《宋史孝宗本纪》，“淳熙四年，福州建宁府雨，振之。”
按《五行志》：“四年五月庚子，建宁府福、南剑州大雨水，
至于壬寅，漂民庐数千家。己亥夜，钱塘江涛大溢。九
月丁酉、戊戌，大风雨驾海涛，败钱塘县堤三百馀丈。
绍兴府馀姚、上虞二县亦大风雨。”

淳熙五年，阶州、兴化军暴雨。

按《宋史孝宗本纪》不载。　按《五行志》：“五年闰六月己
亥，阶州暴雨，至于戊申，乙巳，兴化军、福州福清县暴
风雨，夜作。”

淳熙六年，霖雨。

按《宋史孝宗本纪》不载。　按《五行志》：“六年四月，衢州霖雨，九月连雨，己巳，将郊而霁。”

淳熙八年，久雨。

按《宋史孝宗本纪》，淳熙八年五月“辛卯，以久雨减京
畿及两浙囚罪一等，释杖以下，贷贫民稻种钱。”　按
《五行志》：八年四月，雨腐禾麦。五月，久雨败首种。
淳熙十年，大霖雨。

按《宋史孝宗本纪》不载。　按《五行志》，“十年五月，信州
霖雨，自甲戌至于辛巳。八月，福州大霖雨，自乙未至
于九月乙丑，吉州亦如之。”　又按《志》，“十年九月乙丑，
福、漳州大风雨，水暴至，长溪、宁德县濒溪聚落庐舍
人舟皆漂入海，漳城半没，浸八百九十馀家。丁卯，吉
州龙泉县大水，漂民庐，坏田亩，溺死者众。”

淳熙十一年，建康、处州、明州大雨。

按《宋史孝宗本纪》不载　按《五行志》：“十一年四月淫
雨。戊寅，建康府太平州大霖雨。六月甲申，处州龙泉
县暴雨。七月壬辰，明州大风雨，山水暴出，浸民市圮
民庐，覆舟杀人。”

淳熙十二年夏，霖雨。

按《宋史孝宗本纪》不载。　按《五行志》，“十二年五月、六
月皆霖雨。”

淳熙十三年，霖雨。

按《宋史孝宗本纪》不载。　按《五行志》：十三年秋，利州
路雨霖，败禾稼，穜稑、金、洋、阶、成、岷、凤六州亦如之。
淳熙十五年“大雨水。”

按《宋史孝宗本纪》不载。　按《五行志》：“十五年五月，荆
淮郡国连雨。戊午，祁门县霖雨。”　又按志：“五月，淮甸
大雨水，淮水溢，庐、濠、楚州、无为、安丰、高邮、盱眙军皆
漂庐舍田稼，庐州城圮。”

淳熙十六年，霖雨。

按《宋史孝宗本纪》不载。　按《五行志》：“十六年四月，西
和州霖害禾麦。五月，浙西、湖北、福建、淮东、利西诸道
霖雨。六月庚寅，镇江府大雨水五日，浸军民垒舍三
千馀。”

### 光宗绍熙元年久雨

按《宋史光宗本纪》，“绍熙元年三月庚午，以久雨，释杖
以下囚。”　按《五行志》：“绍熙元年春，久阴连雨，至于三
月。夏，阶、成、岷、凤四州霖雨伤麦。”

绍熙二年，大雨。

按《宋史光宗本纪》，“二年三月癸酉，温州大风雨雷雹，
田苗桑果俱尽。十一月辛未，有事于大庙。皇后李氏
杀皇贵妃，以暴卒闻。壬申，合祭天地于圜丘，以太祖、
太宗配。大风雨，不成礼而罢。”帝既闻贵妃薨，又值此
变，震惧感疾，称贺，肆赦，不御楼。寿皇圣帝及寿成皇
后来视疾，帝自是不视朝。　按《五行志》：二年二月，赣
州霖雨，连春夏不止，坏城四百九十丈，圮城楼、敌楼
凡十五所。四月，福建路霖雨，至于五月。七月，利州路
久雨，伤种麦。癸亥，兴州暴雨。

绍熙三年，诸路大雨。

按《宋史光宗本纪》不载。　按《五行志》：“三年五月，江东、
河北路连雨，常德府大雨彻昼夜，自壬辰至于庚子。
宁国府、池州、广德军自己亥至六月辛丑朔，雨甚。祁
门县至于庚戌。七月壬申，天台、仙居二县大雨连旬，
淮西路镇江、襄阳府皆害禾麦。八月，普州雨害稼。
绍熙四年，霖雨。”

按《宋史光宗本纪》不载。　按《五行志》：“四年四月，霖雨，
至于五月，浙东西、江东、湖北郡县坏圩田，害蚕麦蔬
稑，绍兴、宁国府尤甚。镇江府大雨，自辛未至于丙子；
淮西郡县自丙子至于戊寅。”

绍熙五年七月，内禅于宁宗。十月，久雨。

按《宋史宁宗本纪》，五年秋七月即位。“冬十月庚子，以
久雨，命大理、三衙、临安府、两浙州县决系囚，释杖以
下。”　按《五行志》：“五年八月，霖雨，畿县、浙东西皆害稼。
九月雨至于十月癸巳，大雨三昼夜不止。江东西、福
建郡县皆苦雨。”

### 宁宗庆元元年久雨

按《宋史宁宗本纪》，庆元元年春正月“辛亥，以久雨，振
给临安贫民。二月癸亥，以久雨，释大理、三衙、临安府、
两浙路杖以下囚。九月乙酉，以久雨决系囚。”　按《五
行志》：“庆元元年正月，霖雨。甲辰，帝蔬食露祷，丙午霁，
二月，又雨，至于三月，伤麦。五月，霖雨。七月，雨至于八
月。”

庆元二年，台州行都皆霖雨。

按《宋史宁宗本纪》不载。　按《五行志》，“二年六月壬申，
台州焱风暴雨连夕。八月，行都霖雨五十馀日。
庆元三年七月，雨连月。”

按《宋史宁宗本纪》不载　按《五行志》云云。

庆元四年，久雨。

按：《宋史宁宗本纪》：“庆元四年八月丁卯朔，以久雨，决
系囚。”

庆元五年，行都、浙东西皆霖雨。

按《宋史宁宗本纪》。“五年夏五月戊申，以久雨民多疫命临安府振恤之。”　按《五行志》，“五年五月，行都雨坏
城。夜压附郭民庐，多死者。六月，浙东西霖雨。至于八
月。”

庆元六年，严州霖雨。

按《宋史宁宗本纪》不载。　按《五行志》：“六年五月庚午，
严州霖雨，连五昼夜不止。”

### 嘉泰二年福建路连雨

按《宋史宁宗本纪》不载。　按《五行志》：“嘉泰二年六月，
福建路连雨，至于七月丁未，大风雨为灾。”

嘉泰三年八月，久雨。

按《宋史宁宗本纪》不载　按《五行志》云云。

### 开禧元年利州盱眙军行都皆大雨

按《宋史宁宗本纪》不载。　按《五行志》，“开禧元年七月，
利州郡县霖雨害稼。闰月，盱眙军阴雨，至于九月，败
禾稑。十月，行都淫雨，至于明年春。”

开禧二年春，淫雨。

按《宋史宁宗本纪》。“二年二月丁巳。以久雨。诏大理、三
衙、临安府及诸路决系囚。己卯复御正殿”　按《五行
志》。二年春淫雨。至于三月。

### 嘉定二年连利等州霖雨

按《宋史宁宗本纪》不载。　按《五行志》：“二年五月戊戌，
连州大雨连昼夜。六月，利、阆、成、西和四州霖雨。七月
壬辰，台州大风雨，夜作。”

嘉定三年，久雨。

按《宋史宁宗本纪》，“三年三月丙辰，以久雨，释两浙州
县系囚。五月癸丑，以久雨发米赈贫民。”　按《五行志》，
“三年三月，阴雨六十馀日，五月淫雨至于六月，首种
多败，蚕麦不登。”　又按《志》：“三年五月，严、衢、婺、徽州、富
阳、馀杭、盐官、新城、诸暨、淳安大雨水，溺死者众，圮田
庐市郭，首种皆腐。”

嘉定四年八月，淫雨，至于九月。

按《宋史宁宗本纪》不载　按《五行志》云云。

嘉定五年春，淫雨，十一月，积阴。

按《宋史宁宗本纪》。五年春三月戊辰。以久雨。诏大理、
三衙、临安府、两浙州县决系囚　按《五行志》。五年春
淫雨。至于三月。伤蚕麦。十一月雨雪积阴。至于明年
春。

嘉定六年，大霖雨。

按《宋史宁宗本纪》不载。　按《五行志》：“六年春淫雨，至
于二月。丁亥，雨雪集霰。五月，阴雨经日。辛酉，严州霖
雨。六月戊子，绍兴府大风雨，浙东西雨，至于七月。
嘉定七年久雨。”

按《宋史宁宗本纪》。七年九月“丙戌，以久雨。释大理、三
衙、临安府杖以下囚。庚寅，释两浙路杖以下囚。”　按
《五行志》，七年九月阴雨。至于十月，害禾麦。

嘉定九年，霖雨。

按《宋史宁宗本纪》不载。　按《五行志》：“九年四月六月，
大霖雨，浙东西郡县尤甚。”

嘉定十年久雨。

按《宋史宁宗本纪》，嘉定十年五月“辛巳，以久雨，释大
理、三衙、临安府杖以下囚。冬十月乙巳朔，以久雨释
大理、三衙、临安府及两浙诸州杖以下囚。”　按《五行
志》，十年三月连雨，至于四月。十月霖雨害稼。

嘉定十一年，霖雨。

按《宋史宁宗本纪》不载。　按《五行志》：“十一年六月，霖
雨，浙西郡县尤甚。”

嘉定十二年，霖雨。

按《宋史宁宗本纪》不载。　按《五行志》：“十二年六月，霖
雨弥月。”

嘉定十五年，久雨。

按《宋史宁宗本纪》不载。　按《五行志》：“十五年七月，浙
东西霖雨为灾。”　又按志，十五年七月，萧山县大水，
时久雨，衢、婺、徽、严暴流与江涛合，圮田庐，害稼。
嘉定十六年霖雨。

按《宋史宁宗本纪》不载。　按《五行志》：“十六年五月，霖
雨，浙西、湖北、江东、淮东尤甚。八月，大风雨害稼。”
嘉定十七年八月，霖雨。

按《宋史宁宗本纪》不载　按《五行志》云云。

### 理宗宝庆二年久雨

按《宋史理宗本纪》，宝庆二年三月“癸酉，以久雨，诏大
理寺、三衙、两浙运司、临安府诸属县榷酒所，凡赃赏
等钱，罪已决者，一切勿征，毋锢留妻子。自是霖潦寒
暑皆免。”

### 绍定五年久雨

按《宋史理宗本纪》：绍定五年五月己丑，诏臣僚言：“积
阴霖淫，历夏徂秋，疑必有致咎之征。比闻蕲州进士
冯杰，本儒家，都大坑冶司抑为炉户，诛求日增。杰妻
以忧死，其女继之，弟大声因赴愬死于道路。杰知不
免，毒其二子一妾，举火自经而死。民冤至此，岂不上
干阴阳之和？”诏都大坑冶魏岘罢职。

====端平三年大雨====按《宋史理宗本纪》，端平三年秋七月丁巳，祈晴。　按
《五行志》，“三年三月辛酉，蕲州大雨，水漂民居。”

### 嘉熙二年霖雨

按《宋史理宗本纪》：“嘉熙二年秋七月壬午，以霖雨不
止，烈风大作，诏避殿，减膳、彻乐，令中外之臣极言阙
失。”

### 宝祐三年五月久雨

按：《宋史理宗本纪》云云。

### 景定二年霖雨

按，《宋史理宗本纪》：景定二年六月“乙未，诏霖雨为沴，
避殿、减膳、彻乐。”

### 度宗咸淳元年久雨

按《宋史度宗本纪》：“咸淳元年闰月己巳，久雨，京城减
直粜米三万石。”自是米价高，即发廪平粜，以为常。
咸淳三年，久雨。

按《宋史度宗本纪》：“三年八月壬申，久雨，命在京三狱、
赤县、道司、佥厅择官审决狱讼毋滞。”

咸淳五年，久雨。

按：《宋史度宗本纪》：“五年九月丙午，祈晴。”

咸淳六年五月，“大雨水。”

按《宋史度宗本纪》不载　按《五行志》云云。

咸淳七年六月丙申，诸暨县大雨。

按：《宋史度宗本纪》云云。

咸淳十年七月，恭帝即位。八月，大霖雨。

按《宋史瀛国公本纪》：“十年七月癸未，度宗崩，奉遗诏
即位。八月癸丑，大霖，天目山崩，水涌流，安吉、临安、馀
杭，民溺死者亡算。”